El director general de Desenvolupament Rural i la directora general de Joventut han inaugurat avui, a Oliana, la IV Jornada Tècnica de l'esmentat projecte, l'objectiu principal del qual és fomentar el retorn i la inserció laboral de joves al medi rural
Els Ajuts al Pràcticum Odisseu i plataforma virtual Retorna es consoliden com a grans eines del projecte de cooperació Odisseu, segons el balanç que s'ha fet públic avui en el decurs de la IV Jornada tècnica, celebrada a Oliana, i que han inaugurat el director general de Desenvolupament Rural del Departament d'Agricultura, Ramaderia, Pesca i Alimentació (DARP), Oriol Anson, i la directora general de Joventut del Departament de Treball, Afers Socials i Famílies, Marta Vilalta.
Els ajuts a les pràctiques en empreses, que pretenen incentivar l'estada de joves universitaris en pràctiques en les empreses rurals per tal de promoure la competitivitat empresarial, així com el retorn i l'establiment d'aquests joves en les zones rurals, han comptat amb més sol·licituds d'estudiants que les dues edicions passades, 69, superant la xifra de 45 ajuts inicialment convocats i també ha augmentat la participació d'empreses amb 137 ofertes de pràctiques.
Pel que fa la Plataforma virtual Retorna, creada l'any passat per a donar visibilitat als joves amb perfil qualificat que volen anar a treballar a les comarques rurals, compta ja amb 434 persones joves inscrites (174 més que el 2016).
Altres actuacions destacades del balanç del projecte Odisseu el 2017 són la realització de 10 taules de concertació territorial amb 98 participants; la celebració de 20 xerrades/tallers informatius del projecte 'Odisseu' als instituts amb 650 assistents i la celebració d'activitats i fòrums amb la participació de 1.385 joves.
El Projecte Odisseu per al retorn i la inserció laboral de joves al medi rural és un projecte impulsat pel DARP, des de l'any 2012, i per la Direcció General de Joventut, amb la col·laboració de l'Associació d'Iniciatives Rurals de Catalunya (ARCA), entitat dinamitzadora de la xarxa catalana de grups Leader, i la Fundació del Món Rural, i que té l'objectiu de fomentar el retorn del capital humà format en les universitats a les zones rurals d'origen, mitjançant el contacte i la implicació dels principals agents que coincideixen en la seva transició, universitats, centres de formació, empreses locals, institucions i administracions.
Quant a les accions d'aquest any 2018, en el marc del programa Odisseu, figuren les adreçades a joves que cursen batxillerats i Cicles de Grau Mitjà o Superior, així com accions decidides per cada Grup d'Acció Local (GAL), com ara Jornades comarcals (CAUC) de networking/Càpsules d'emprenedoria; el programa ARRANCA, o Jornades intercomarcals de networking, l'Escola d'estiu per a persones emprenedores 2018, entre d'altres.
El projecte Odisseu, és un projecte de cooperació catalana entre els 11 grups Leader de Catalunya coordinat pel Consorci GAL Alt Urgell-Cerdanya que té com a principal objectiu el retorn i la retenció del talent jove als territoris rurals.
Catalunya ha publicat i concedit tres convocatòries dels ajuts a la cooperació Leader, en el marc de l'operació 19.3, del Programa de Desenvolupament Rural de Catalunya 2014-2020 i la que hi destina més fons, amb una dotació total per a tot el període de programació 2014-2020 de 7.000.000€, que representa una clara aposta del DARP pel desenvolupament de les estratègies locals dels grups Leader.